โบรกอัพคำแนะนำ “ซื้อ” EPG เป้าใหม่ 14.20 บ. ลุ้นโชว์กำไรไตรมาส 4 โตรับยานยนต์ฟื้น
โบรกอัพคำแนะนำ "ซื้อ" EPG พร้อมเป้าใหม่ 14.20 บาท ลุ้นโชว์กำไรไตรมาส 4/64 (สิ้นสุด มี.ค.64) โตเด่นรับอุตสาหกรรมยานยนต์ฟื้น 
21 พ.ค. 2564

บริษัทหลักทรัพย์ ฟิลลิป (ประเทศไทย) ระบุในบทวิเคราะห์ เกี่ยวกับหุ้น บริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG โดยปรับคำแนะนำเป็น ซื้อ ประเมินราคาพื้นฐานใหม่ที่ 14.20 บาท จากแนวโน้มกำไรไตรมาส 4/64 ที่คาดว่าจะสดใส และเป็นฐานสำหรับการเติบโตในปี 2565 โดยเฉพาะ Aeroflex จากการฟื้นตัวเศรษฐกิจโลก กำลังการผลิตใหม่เพิ่ม และ Aeroklas รับอุตสาหกรรมยานยนต์ฟื้นตัว บวกกับผลดำเนินงานของ TJM คาดพลิกกลับมาทำกำไรได้เป็นครั้งแรกในรอบ 5 ปี ดังนั้นทางฝ่ายปรับราคาพื้นฐานขึ้นเป็น 14.20 บาท จากเดิม 10.40 บาท พร้อมทั้งคำแนะนำเป็น “ซื้อ” จากเดิมทยอยซื้อ
ทั้งนี้ คาด EPG จะประกาศกำไรไตรมาส 4/64 (สิ้นสุดมี.ค.64) ที่ 443 ล้านบาท เพิ่มขึ้น 80.3% จากช่วงเดียวกันของปีก่อน และเพิ่มขึ้น 2.6% จากไตรมาสก่อน แต่หากไม่นับนวมผลกระทบจากอัตราแลกเปลี่ยน และให้เงินช่วยเหลือโควิด 19 จากออสเตรเลีย ด้านกำไรปกติอยู่ที่ 418 ล้านบาท โต 96.5% จากปีก่อน จากฐานต่ำในไตรมาส 4/63 และโต 0.5% จากไตรมาสก่อน โดยมีแรงหนุนบวกจาก 3 ธุรกิจหลักที่สดใส ผลักดันรายได้จากยอดขาย คาดโต 13.7% จากปีก่อน และ 3.3% จากไตรมาสก่อน
ส่วน GPM คาดอยู่ที่ 33.2% ดีขึ้นจาก 28.4% ในช่วงไตรมาส 4/63 และทรงตัวเท่ากับช่วงไตรมาส 3/64 ซึ่งช่วยหนุนภาพกำไรสุทธิปี 64 ดีกว่าที่ประเมินก่อนหน้าที่ 1.09 พันล้านบาท เป็น 1.25 พันล้านบาท เติบโต 25.4% จากปีก่อน และคาดโตต่ออีก 9.2% จากปีก่อนในปี 65 เป็น 1.37 พันล้านบาท
 